ମଣ୍ଡିରୁ ହତାଶ ହୋଇ ଦଲାଲ ଫାଶରେ ଚାଷୀ\nମାଲକାନଗିରି(ଡି.ଏନ୍.ଏ.)/କୋରୁକୋଣ୍ଡା,୧୫।୧୨ ମାଲକାନଗିରି ଜିଲାର ବିଭିନ୍ନ ସ୍ଥାନର ଧା\nମଣ୍ଡିରୁ ହତାଶ ହୋଇ ଦଲାଲ ଫାଶରେ ଚାଷୀ December 15th, 00:00 AM December 15th, 00:00 AM\nମାଲକାନଗିରି(ଡି.ଏନ୍.ଏ.)/କୋରୁକୋଣ୍ଡା,୧୫।୧୨ ମାଲକାନଗିରି ଜିଲାର ବିଭିନ୍ନ ସ୍ଥାନର ଧାନମଣ୍ଡିରେ ମିଲରମାନଙ୍କ ରାଜୁତି ଚାଲିଛି । ମିଲର, ଲ୍ୟାମ୍ପସ କର୍ମଚାରୀ ଓ ଯୋଗାଣ ଅଧିକାରୀଙ୍କ ମଧୁଚନ୍ଦ୍ରିକା ଯୋଗଁ ଶୋଷଣର ଶୀକାର ହେଉଛନ୍ତି ଚାଷୀ । ମିଲ ମାଲିକମାନେ ଚାଷୀଙ୍କ ଧାନକୁ ନିମ୍ନମାନର କହି ନାଲିଆଖି ଦେଖାଉଥିବା ବେଳେ ଏହାର ସୁଯୋଗ ନେଇ ଦଲାଲମାନେ ଚାଷୀଙ୍କ ଧାନ କିଣୁଛନ୍ତି। ମାଲକାନଗିରି ଜିଲା ସଦର ବ୍ଲକ ଶେରପାଲି ମଣ୍ଡିରେ ଚାଷୀଙ୍କଠାରୁ କୁଇଣ୍ଟାଲ ପିଛା ୪ରୁ ୫ ଓ କୋରୁକୋଣ୍ଡା ମଣ୍ଡିରେ ୨ରୁ ୪ କିଲୋଗ୍ରାମ ଧାନ କାଟି ଦିଆଯାଉଥିବା ଅଭିଯୋଗ ହୋଇଛି । ଚାଷୀଙ୍କଠାରୁ ସମବାୟ ସମିତି ମାଧ୍ୟମରେ ଧାନ କିଣାଯାଉଛି। ଚାଷୀ ଧାନ ନେବା ପରେ ସମବାୟ ସମିତି ଧାନ ଓଜନ କରିବା ନିୟମ ଥିବାବେଳେ ସଦର ବ୍ଲକରେ ଓଜନ କରୁଛନ୍ତି ମିଲ୍ ମାଲିକ। ସେହିପରି କୋରୁକୋଣ୍ଡା ବ୍ଲକର ଚାଷୀମାନେ ନିଜ ଖର୍ଚ୍ଚରେ ଧାନ ଓଜନ କରି ଅଧିକ ଖର୍ଚ୍ଚାନ୍ତ ହେଉଛନ୍ତି। କେତେ କିଲୋଗ୍ରାମ ଓଜନ ହେଲା, ତାହାର ଚିଠା ଚାଷୀଙ୍କୁ ଧାନ ବିକ୍ରି କରିବା ପରେ ତୁରନ୍ତ ମିଳିପାରୁ ନାହିଁ ।ଫଳରେ ଚାଷୀମାନେ ମିଲରଙ୍କ କଥା ମାନି ଧାନ କାଟି ବିକ୍ରି କରିବାକୁ ବାଧ୍ୟ ହେଉଛନ୍ତି। ଏଭଳି ସ୍ଥିତିରେ ଜିଲାର ବହୁ ମଣ୍ଡିରେ ବିଭାଗୀୟ ଅଧିକାରୀଙ୍କ ଉପସ୍ଥିତି ଚାଷୀଙ୍କ ପାଇଁ ସ୍ବପ୍ନ ହୋଇଛି। ଦଲାଲମାନଙ୍କ ପ୍ରାଦୁର୍ଭାବ ବଢ଼ିବାରେ ଲାଗିଛି । ଚାଷୀଙ୍କ ଧାନ ଉଠୁ ନଥିବା ବେଳେ ଦଲାଲଙ୍କ ଧାନ କିନ୍ତୁ ଅତି ସହଜରେ ଉଠାଯାଉଛି । ଏଭଳି ଅନିୟମିତତା ସମ୍ପର୍କରେ କମଲା ଜାନୀ, ବଦ୍ରିନାରାୟଣ ଜାନୀ, ଦିନବନ୍ଧୁ ଆମ୍ବଗଛିଆ, ଶଙ୍କର ଆମ୍ବଗଛିଆ, ଚକ୍ରଧର ରୁଦ୍ରାକ୍ଷଙ୍କ ସମେତ ଅନେକ ଚାଷୀ ଅଭିଯୋଗ ଆଣିଛନ୍ତି। ସେହିପରି ଚାଷୀ ଗୌରୀ ମାଡ଼କାମୀ ଅଭିଯୋଗ କରିଛନ୍ତି ଯେ ରଙ୍ଗ ବଦଳି ଯାଇଥିବା ଧାନରେ କୁଇଣ୍ଟାଲ ପିଛା ୭ରୁ ୮ କିଲୋଗ୍ରାମ କଟାଯାଉଛି। ଚାଷୀ ସୁବାସ ବୁରୁଦା କହିଛନ୍ତି ଯେ ସରକାରୀ ଅଧିକାରୀ ଉପସ୍ଥିତ ରହୁ ନଥିବାରୁ ସମସ୍ୟା ଓ ଅନିୟମିତତା ନେଇ କାହାକୁ ଜଣାଇପାରୁନୁ। ଚାଷୀ ମାଧବ ତାଣ୍ଡିକି ଅଭିଯୋଗ କରିଛନ୍ତି ଯେ ମଣ୍ଡିକୁ ଧାନ ଆଣିବାକୁ କହି ପ୍ରୋଗ୍ରାମ ନାହିଁ ବୋଲି ଆଳ ଦେଖାଇ ଧାନ କିଣାଯାଉ ନାହିଁ। ସହକାରୀ ଜିଲା ଯୋଗାଣ ଅଧିକାରୀ ମନୋଜ ପ୍ରଧାନ ଓ କୋରୁକୋଣ୍ଡା ଲ୍ୟାମ୍ପ ଅଧିକାରୀ କାଳୁଚରଣ ପ୍ରଧାନ କହିଛନ୍ତି ଯେ ଏଫ.ଏ.କ୍ୟୁ ମାନର ଧାନକୁ କେହି କିଣିବାକୁ ମନା କରିପାରିବେ ନାହିଁ । ଏ ବିଷୟରେ କେହି ଅଭିଯୋଗ କରିନାହାନ୍ତି। ଚାଷୀଙ୍କ ସବୁ ପ୍ରକାରର ଧାନ କିଣାଯିବା ସହ ତୁରନ୍ତ ବିକ୍ରି ରସିଦ ଦିଆଯିବ।
